Isaac Barrow

Matemàtich e teòlogh.
Isaac Barrow a l'era nassù a Londra an l'otóber dël 1630 e a l'é mòrt ambelelì ai 4 ëd magg dël 1677.

Ancaminà soa educassion a Charterhouse a Londra, peui a Felstead ant l'Essex e apress a Peterhouse, a finiss ij sò studi a Cambridge al Trinity College.
Peui a viagia an Euròpa; cand ch'a torna a l'é ordinà prèive dal vësco Brownrig e dël 1660 a dventa professor ëd grech a Cambridge.
Doi agn apress a l'é nominà professor ëd geometrìa al Gresham College a Londra, e peui a Cambridge dël 1664.
A ancaminé dal 1669 as adressa a la teologìa e a lassa sò pòst a Cambridge a sò anlev Isaac Newton.
Dël 1670 a dventa dotor an divinità e doi agn pì tard Carl II a lo sern 'me limosné.
L'ann apress a l'é magìster dël Trinity College e dël 1675 vice-canslé dl'università.

L'euvra matemàtica ëd Barrow a l'é n'antissipassion ëd cola ëd Newton.
Ant ij sò Métod dle tangente a antroduv ël triàngol diferensial, ch'a prefigura n'apròcc geométrich a la nossion ëd derivà.
A l'é ël prim a armarché le relassion ressìproche antra derivassion e antëgrassion.
Soe conossense dël grech e dl'àrabo ai permëtto ëd fé ij virage ëd test matemàtich antich; a l'é parèj ch'a vira an anglèis j'Element d'Euclid.

Euvre prinsipaj
 Lectiones geometricae (1670)

Barrow, Isaac